ธกส.ลุยปั๊มสินเชื่อสู่รากหญ้า
ธ.ก.ส. ดาหน้าปั๊มสินเชื่อสู่รากหญ้าอีก 6 หมื่นล้าน ไม่หวั่นหนี้เสีย
18 ส.ค. 2554

ธ.ก.ส. ดาหน้าปั๊มสินเชื่อสู่รากหญ้าอีก 6 หมื่นล้าน ไม่หวั่นหนี้เสีย
นายวินัย เครือตรีประดิษฐ์ รองผู้จัดการ ธนาคารเพื่อการเกษตรและสหกรณ์การเกษตร (ธ.ก.ส.) เปิดเผยว่า ในรอบปีธนาคารตั้งเป้าว่าจะปล่อยสินเชื่อให้ได้ทั้งสิ้น 6 หมื่นล้านบาท แบ่งเป็นการปล่อยสินเชื่อตามนโยบายรัฐบาลเพื่อสนับสนุนเศรษฐกิจระดับฐานราก 3.5 หมื่นล้านบาท 
สำหรับเม็ดเงินสินเชื่อส่วนที่เหลืออีก 1.5 หมื่นล้านบาท จะเน้นการปล่อยสินเชื่อเชิงรุกเพื่อเพิ่มขีดความสามารถและประสิทธิภาพของสินค้าเกษตรให้มีมูลค่าเพิ่มสูงขึ้น 
นอกจากนี้ จะเน้นปล่อยสินเชื่อเพื่อสนับสนุนสถาบันเกษตรกร เช่น สหกรณ์ องค์กรปกครองส่วนท้องถิ่น (อปท.) นิติบุคคล กองทุนหมู่บ้านอีก 1 หมื่นล้านบาท
ขณะที่ได้ตั้งเป้าการรับเงินฝากเพิ่มอีก 4 หมื่นล้านบาท และจะหารายได้เพิ่มจากค่าธรรมเนียม 1,400 ล้านบาท
นายวินัย กล่าวว่า การดำเนินงาน ปี 2554 ธ.ก.ส.เน้นตอบแทนและบริการลูกค้า โดยธนาคารจัดทำโครงการประกันสินเชื่อสำหรับลูกค้ารายย่อยชั้นดี วงเงินตั้งแต่ 3 หมื่นบาท ไปจนถึงวงเงินไม่เกิน 1 แสนบาท ซึ่งมีลูกค้าชั้นดีอยู่กว่า 3 ล้านราย จากลูกค้าทั้งหมด 4.5 ล้านราย โดยคาดว่าจะใช้งบประมาณทั้งสิ้น 600-700 ล้านบาท เริ่มตั้งแต่วันที่ 1 ก.ค. 2554 โครงการดังกล่าวจะช่วยกระตุ้นให้เกษตรกรชำระหนี้ตามกำหนด ลดความเสี่ยงในการปล่อยกู้
นางพูนสุข มุสิกลัด รองผู้จัดการ ธ.ก.ส. กล่าวว่า ปีนี้ธนาคารจะใช้งบลงทุนเพื่อพัฒนาด้านเทคโนโลยีสารสนเทศประมาณ 3,000 ล้านบาท แบ่งเป็นการปรับปรุงและพัฒนาระบบงาน เพื่อเพิ่มประสิทธิภาพด้านการแข่งขัน คาดใช้งบลงทุน 1,200 ล้านบาท และการปรับปรุงและพัฒนาด้านเครื่องมือ เช่น เครื่องมือตามสาขาและจำนวนตู้เอทีเอ็ม โดยตั้งเป้าจะเพิ่มอีก 600 ตู้ จากที่มีอยู่ 700 ตู้ ใช้งบลงทุน 500 ล้านบาท 
นอกจากนี้ จะปรับปรุงและพัฒนาด้านระบบสื่อสารให้มีความทันสมัยมากขึ้น ขณะนี้อยู่ระหว่างหารือกับทีโอทีและ กสท โทรคมนาคม เกี่ยวกับระบบต่างๆ โดยใช้งบลงทุน 700 ล้านบาท 
นางพูนสุข กล่าวอีกว่า ในช่วงวันที่ 12-15 พ.ค.นี้ ที่จะมีการจัดงานมันนี่ เอ็กซ์โป ที่เมืองทองธานี ธ.ก.ส.จะเปิดตัวผลิตภัณฑ์เงินฝากสำหรับลูกค้าสูงอายุตั้งแต่ 55 ปีขึ้นไป และลูกค้ารายใหญ่ที่ฝากเงินตั้งแต่ 1 หมื่น-1 ล้านบาท ระยะเวลา 3 ปี ในอัตราดอกเบี้ยตั้งแต่ 4.25% จนถึงสูงสุดที่ 8% โดยจะมีการปรับขึ้นดอกเบี้ยทุกๆ 6 เดือน 
ด้านผลการดำเนินงานของ ธ.ก.ส.ในปี 2553 มียอดเงินฝากรวม 7.26 แสนล้านบาท เพิ่มขึ้น 13.09% ธนาคารปล่อยสินเชื่อฐานรากทั้งสิ้น 5.77 แสนล้านบาท เพิ่มขึ้น 14.40% มีเกษตรกรได้รับสินเชื่อ 6.1 ล้านครัวเรือน มีหนี้ค้างชำระหรือเอ็นพีแอล 3.76 หมื่นล้านบาท หรือ 6.6%